text: Vejle tabte til topholdet fra Vendsyssel
  04 september 2014 kl. 19.00
  Topholdet i den næstbedste række, Vendsyssel, vandt for femte gang af syv mulige, da det blev 2-0 over Vejle.
  Efter et enkelt bump på vejen kom fodboldklubben Vendsyssel FF torsdag aften tilbage i vinderens rolle i NordicBet Ligaen.
  Cheftræner Ove Christensens mandskab vandt 2-0 ude over Vejle Boldklub foran 1363 tilskuere.
  Topholdet, der har tidligere landsholdsspillere som målmanden Jesper Christiansen, Chris Sørensen og Hjalte Nørregaard i truppen, afgjorde kampen i anden halvleg, da Rune Frantsen og Jens-Kristian Sørensen kom på scoringstavlen.
  Vendsyssel topper den næstbedste række med 16 point for syv kampe, fire point mere end Viborg på andenpladsen. Viborg har dog kun spillet seks kampe.
  Vejle ligger længere nede i rækken med syv point for syv kampe.
  Vendsyssel tabte i forrige runde 1-2 hjemme til Lyngby, hvilket er den nordjyske klubs hidtil eneste nederlag i sæsonen.
  I næste spillerunde skal Vendsyssel på en stor opgave, når Superliga-nedrykkeren AGF kommer på besøg. Den kamp bliver spillet torsdag i næste uge.
  